Y.B. PUAN LIM YI WEI: Nasihat menasihati diterima. Ok, terima kasih. Keduanya Kampung Tunku ingin menyokong cadangan Yang Berhormat Subang Jaya agar Kerajaan Negeri Selangor mewujudkan tabung bantuan guaman untuk kes- kes sivil dengan mengambil Yayasan Bantuan Guaman Kebangsaan (YBGK) sebagai contoh. Semasa Perintah Kawalan Pergerakan, semasa perbincangan dengan pemimpin wanita akar umbi muncul beberapa kes yang agak menonjol, yang pertamanya kes keganasan rumah tangga selepas pihak yang didera membuat laporan Polis mereka masih memerlukan khidmat nasihat guaman untuk langkah seterusnya misalnya proses memohon mendapat perlindungan contohnya perintah perlindungan kecemasan iaitu emergency protection order dengan izin ataupun perintah perlindungan interim iaitu interim protection order dengan izin. Kedua, kes yang muncul banyak ialah kes ibu tinggal. Di mana pasangan suami isteri telah pun berpisah tetapi tidak melalui proses perceraian, suami dah lari rumah ke tepi pantai seperti Yang Berhormat Taman Templer menyatakan, tetapi apa yang berlaku ialah ibu tinggal mereka tercicir daripada menerima skim-skim kerajaan kerana tidak dapat
mengemukakan sijil cerai. Kes ketiga yang banyak muncul selepas PKP juga termasuk kes pertikaian antara pemilik rumah ataupun kedai dengan penyewa. Semasa Perintah Kawalan Pergerakan pemilik mereka duduk diam-diam. Semasa Perintah Kawalan Pergerakan Bersyarat (PKPB) ada yang mula memberi tekanan kepada penyewa sama ada dari segi menaikkan sewa ataupun mengusir keluar penyewa atas asalan kelewatan membayar sewa semasa PKP dan sebagainya dan kami juga menjangka apabila program moratorium pinjaman berakhir kira-kira bulan Oktober 2020 dijangka ramai warga Selangor yang akan memerlukan bantuan guaman. Akses menuntut keadilan ataupun access to justice dengan izin adalah hak semua dan kami berharap agar Kerajaan Negeri Selangor sebagai kerajaan yang prihatin dapat mempertimbangkan cadangan Yang Berhormat Subang Jaya yang saya juga amat sokong.
Ketiga saya ingin menyentuh berkenaan tonggak utama iaitu keselamatan makanan food security dengan izin, berkenaan guna tanah. Kampung Tunku menyambut baik pembukaan kawasan-kawasan pertanian di atas tanah milik kerajaan. Apabila kita bercakap tentang pertanian, kawasan bandar kurang diberi perhatian, di Petaling Jaya minat terhadap pertanian bandar ataupun urban farming dengan izin amat tinggi dan kini selepas Perintah Kawalan Pergerakan ia nampak dilihat sebagai salah satu cara untuk menjimatkan kos sara hidup, tetapi di kawasan bandar kita sering mengalami isu kekurangan tanah. Satu jalan penyelesaian yang Kampung Tunku ingin cadangkan ialah untuk menggunakan tanah rizab pembetungan ataupun bekas loji rawatan kumbahan di bawah penyeliaan yang dahulunya di bawah penyeliaan IWK yang kemudiannya dipindah kepada Jabatan Perkhidmatan Pembetungan (JPP), ada 28 lot tanah rizab di DUN Kampung Tunku yang kecil dan comel, bayangkan di seluruh negeri Selangor, banyak lagi. Majlis Bandaraya Petaling Jaya dalam Rancangan Tempat Petaling Jaya Pengubahan 2 telah menyarankan bahawa tapak-tapak IWK yang tidak lagi digunakan akan dizonkan sebagai kegunaan awam atau kawasan lapang. Sefaham saya Majlis telah buat yang terbaik tetapi apabila kami you know berhubung dengan pihak JPP, perancangan penggunaan rizab tanah tersebut masih stuck dengan izin di peringkat JPP. Jadi saya ingin cadangkan kepada Kerajaan Negeri Selangor untuk meluaskan guna tanah secara maksimum dan berhubung dengan Kerajaan Persekutuan melalui JPP untuk langkah-langkah seterusnya supaya tanah ini digunakan sebaik mungkin untuk manfaat rakyat setempat. Silakan.
Terima kasih Kampung Tunku. Y.B. TUAN MOHD SANY BIN HAMZAN : Cuma nak minta penjelasan sikit daripada Kampung Tunku adakah Kampung Tunku bersetuju jika boleh saya katakan kita nak minta pihak Kerajaan Negeri ini sebab dimaklumkan kepada kita banyak sangat tanah-tanah kerajaan, tanah-tanah terbiar ini. Boleh tak pihak Kerajaan Negeri bagi tahu kepada kita war-warkan kepada kita, maklumkan kepada kita maksudnya contohnya macam di Taman Templer ada 3-4 tanah kerajaan ataupun tanah terbiar yang mana rakyat ataupun masyarakat boleh memohon dan juga rakyat boleh menggunakan tanah tersebut untuk digunakan sebagai tempat ataupun sebagai tempat untuk mereka bercucuk tani ataupun untuk
mereka bercucuk tanam bagi menambahkan lagi hasil pendapatan mereka. Terima kasih Kampung Tunku.